DA Den Europæiske Unions Tidende C 247/5

Sag anlagt den 2. juli 2008 — Kommissionen for De Europæiske Fællesskaber mod Den Tjekkiske Republik

(Sag C-294/08)

(2008/C 247/07)

Processprog: tjekkisk

Parter

Sagsøger: Kommissionen for De Europæiske Fællesskaber (ved B. Schima og M. Šimerdová, som befuldmægtigede)

Sagsøgt: Den Tjekkiske Republik

Sagsøgerens påstande

— Det fastslås, at Den Tjekkiske Republik har tilsidesat sine forpligtelser i henhold til artikel 28 i traktaten om oprettelse af Det Europæiske Fællesskab, — idet den for indregistreringen af et importeret køretøj, for hvilket en anden medlemsstat har udfærdiget en typegodkendelse for de tekniske egenskaber, kræver, at køretøjet på tidspunktet for typegodkendelsen opfylder de krav, der var gældende i Den Tjekkiske Republik, og — idet den i tilfælde af, at disse betingelser ikke opfyldes, kræver en kontrol af køretøjet, hvorved det prøves, om køretøjet er i overensstemmelse med de tekniske krav, der var gældende for en given kategori af køretøjer i Den Tjekkiske Republik på fremstillingstidspunktet.

— Den tjekkiske Republik tilpligtes at betale sagens omkostninger.

Søgsmålsgrunde og væsentligste argumenter

I tjekkisk lovgivning er betingelserne for indregistrering af brugte personkøretøjer, som er blevet indført til Den Tjekkiske Republik fra en anden medlemsstat, hvor køretøjerne tidligere var indregistreret, fastsat i lov nr. 56/2001 (1) § 35, stk. 1 og 2, i lov nr. 56/2001 fastsætter betingelserne for indregistrering i Den Tjekkiske Republik af et brugt køretøj, som er blevet indført af en privatperson, og for hvilket en anden medlemsstat har udfærdiget en typegodkendelse.

De tjekkiske myndigheder godkender et sådan køretøjs tekniske egenskaber, såfremt køretøjet, dets systemer, konstruktionsdele eller selvstændige tekniske enheder opfyldte de krav, der var gældende i Den Tjekkiske Republik og fastsat i gennemførelsesbestemmelsen (§ 35, stk. 1, i lov nr. 56/2001) på det tidspunkt, hvor en anden medlemsstat udfærdigede en typegodkendelse for de tekniske egenskaber.

Såfremt køretøjet, dets systemer, konstruktionsdele eller selvstændige tekniske enheder ikke opfyldte de krav, der var gældende i Den Tjekkiske Republik og fastsat i gennemførelsesbestemmelsen på det tidspunkt, hvor en anden medlemsstat udfærdigede en typegodkendelse for de tekniske egenskaber, træffer det kompetente organ afgørelse om typegodkendelsen på grundlag af et teknisk certifikat udstedt af kontrolstationen. Kontrolstationen udsteder et teknisk certifikat, såfremt køretøjet opfylder de tekniske krav, der gælder for en given kategori af køretøjer i Den Tjekkiske Republik på fremstillingstidspunktet (§ 35, stk. 2, i lov nr. 56/2001).

Det fremgår af § 35, stk. 1 og 2, i lov nr. 56/2001, at de tekniske egenskaber af alle brugte køretøjer, for hvilke en anden medlemsstat har udstedt et certifikat vedrørende typegodkendelse for de tekniske egenskaber, atter skal prøves i henhold til tjekkisk ret. Denne tilgang er ifølge Kommissionen i strid med princippet om frie varebevægelser, hvorefter varer, som er markedsført i overensstemmelse med retsforskrifterne i en medlemsstat, skal have adgang til markedet i de øvrige medlemsstater. Der tages i tjekkisk ret ikke på nogen måde hensyn til teknisk kontrol af disse køretøjer gennemført i en anden medlemsstat, hvilket er i strid med artikel 3, stk. 2, i Rådets direktiv 96/96/EF.

På grundlag af ovenstående finder Kommissionen, at tjekkisk ret udgør en foranstaltning med tilsvarende virkning som en kvantitativ restriktion og er i strid med artikel 28 EF. Denne foranstaltning kan ikke sikre beskyttelsen af menneskers sundhed og liv, miljøet og færdselssikkerheden, og er derfor ikke berettiget i henhold til artikel 30 EF eller EF-Domstolens retspraksis.

(1) Zákon č. 56/2001 Sb., o podmínkách provozu vozidel na pozemních komunikacích a o změně zákona č. 168/1999 Sb., o pojištění odpovědnosti za škodu způsobenou provozem vozidla a o změně některých souvisejících zákonů (zákon o pojištění odpovědnosti z provozu vozidla) [lov om ibrugtagning af køretøjer på veje og om ændring af lov nr. 168/1999 om ansvarsforsikring for skade forvoldt ved brug af køretøj og om ændring af visse tilknyttede love (lov om ansvarsforsikring ved brug af køretøj)], som ændret ved lov nr. 307/1999.